กองทุนไม่หวั่นม็อบ
ชี้หนี้ยุโรปกดดันการลงทุนมากกว่าลุ้นอีซีบีงัดมาตรการใหม่ดึงหุ้นฟื้น
5 มิ.ย. 2555

ชี้หนี้ยุโรปกดดันการลงทุนมากกว่าลุ้นอีซีบีงัดมาตรการใหม่ดึงหุ้นฟื้น
ผู้จัดการกองทุนไม่กังวลม็อบ เทน้ำหนักหนี้ยุโรป “แอสเซท พลัส” คาด กนง.ประชุม 13 มิ.ย. คงดอกเบี้ย 3% ส่งกองทุน 6 เดือนขาย
นายประเสริฐ ขนบธรรมชัย รองกรรมการผู้จัดการ บริษัทหลักทรัพย์จัดการกองทุน (บลจ.) กสิกรไทย กล่าวว่า สถานการณ์ทางการเมืองในประเทศยังต้องติดตามต่อไปว่าจะมีพัฒนาการอย่างไร ซึ่งในตอนนี้ยังไม่น่ากังวลจนทำให้กองทุนภายใต้การบริหารของบริษัทต้องลดน้ำหนักการลงทุนเพื่อถือเงินสดเพิ่มขึ้น เพราะที่ผ่านมากองทุนได้ลดสัดส่วนการถือครองหุ้นไปบ้างจากปัญหาหนี้ยุโรป
“ปกติหุ้นไม่ค่อยดีจากปัญหาหนี้ยุโรป พอมีการเมืองเข้ามาก็ทำให้บรรยากาศการลงทุนไม่ค่อยดีขึ้นไปอีก แต่ตลาดหุ้นก็พร้อมจะขึ้นหากการประชุมของธนาคารกลางยุโรป (อีซีบี) มีมาตรการออกมาแล้วทำให้นักลงทุนเชื่อมั่น หรือหากสถานการณ์ยุโรปเลวร้ายไปเรื่อยๆ หุ้นก็พร้อมจะลงได้อีก” นายประเสริฐ กล่าว
อย่างไรก็ตาม ประเมินว่าในระยะสั้นแนวรับ 1,000 จุดน่าจะรับอยู่ ซึ่งช่วง 1-2 สัปดาห์ที่ผ่านมากองทุนก็ทยอยซื้อหุ้น
ด้านนายประภาส ตันพิบูลย์ศักดิ์ ประธานเจ้าหน้าที่สายการลงทุน บลจ.กรุงศรี กล่าวว่า ความขัดแย้งทางการเมืองยังประเมินยาก แต่ก็คาดว่าไม่น่าจะเกิดเหตุรุนแรงเหมือนที่ผ่านมา โดยยังมองภาพรวมตลาดหุ้นเป็นบวก ประกอบกับกลยุทธ์การเลือกหุ้นที่มั่นใจพื้นฐานดีและมีแนวโน้มเติบโตได้ จึงไม่ได้ปรับเปลี่ยนพอร์ตในระยะสั้นตามปัจจัยลบที่เข้ามากระทบ ซึ่งน้ำหนักยังคงอยู่ที่ปัญหาหนี้กลุ่มยุโรปมากกว่าการเมืองในประเทศ
“โอกาสที่หุ้นจะลงต่อก็ยังมี อาจหลุดไปแถว 1,050 หรือ 1,100 จุด แต่ถ้ามีปัจจัยอะไรเข้ามาก็พร้อมดันให้หุ้นเด้ง จึงยังมองกรอบดัชนี 900-1,200 จุดอยู่เช่นเดิม และ 1,250 จุด ก็ยังเป็นไปได้ในปลายปี” นายประภาส กล่าว
น.ส.ฤดี ปติอารยกุล ผู้จัดการกองทุนอาวุโส บลจ.แอสเซท พลัส กล่าวว่า การประชุมของคณะกรรมการนโยบายการเงิน (กนง.) ในวันที่ 13 มิ.ย.นี้ คาดว่ายังคงอัตราดอกเบี้ยนโยบายไว้ที่ระดับ 3% หลังจากนั้นต้องติดตามสถานการณ์ปัญหาของยุโรปและการเมืองในประเทศ
น.ส.จารุลักษณ์ เรืองสุวรรณ ผู้อำนวยการอาวุโส ฝ่ายการขายและการตลาด บลจ.แอสเซท พลัส กล่าวว่า สำหรับการลงทุนในตราสารหนี้ บริษัทแนะนำให้ลงทุนระยะเวลาสั้นๆ 6 เดือน เพื่อรอความชัดเจนจากสถานการณ์ต่างๆ โดยในวันที่ 6 มิ.ย.นี้ บริษัทจะเปิดขายและรับซื้อคืนรอบใหม่ของกองทุนเปิดแอสเซท พลัส ตราสารหนี้ทวีทรัพย์ 2 (ASPTFIXED2) ลงทุนในตราสารหนี้ไทยและต่างประเทศ อายุ 6 เดือน ผลตอบแทนประมาณ 3.35% ต่อปี